RO Jurnalul Oficial al Uniunii Europene C 305/3

Concluziile Consiliului din 8 iunie 2010 privind „Acțiuni de reducere a aportului de sare în rândul populației în vederea îmbunătățirii stării de sănătate” – Adoptarea concluziilor

2010/C 305/04

CONSILIUL UNIUNII EUROPENE,

1. REAMINTEȘTE

(a) articolul 168 din Tratatul privind funcționarea Uniunii Europene (UE) (1), care precizează că în definirea și punerea în aplicare a tuturor politicilor și acțiunilor Uniunii se asigură un nivel ridicat de protecție a sănătății umane și prevede că acțiunea Uniunii completează politicile naționale și are în vedere îmbunătățirea sănătății publice și prevenirea bolilor și afecțiunilor umane, precum și a cauzelor de pericol pentru sănătatea umană;

(b) Rezoluția Parlamentului European din 12 iulie 2007 privind acțiunile de combatere a bolilor cardiovasculare (2), care invită statele membre să continue dezvoltarea propriilor planuri de acțiune privind factorii determinanți pentru sănătate legați de modul de viață în vederea promovării unui mod de viață sănătos și solicită Comisiei să încurajeze inițiative și colaborări cu actorii interesați în scopul unei mai bune promovări a sănătății cardiovasculare prin progrese în materie de regim alimentar și activitate fizică, acestea fiind mijloace de prevenire a obezității, a hipertensiunii arteriale și a complicațiilor provocate de acestea;

(c) Planul de acțiune pentru Strategia globală de prevenire și de control al bolilor netransmisibile pentru perioada 2008-2013 (3) al Organizației Mondiale a Sănătății (OMS), care îndeamnă la o reducere a nivelului de expunere a persoanelor și grupelor populaționale la factorii de risc modificabili comuni pentru bolile netransmisibile și factorii determinanți ai acestora, vizând totodată consolidarea capacității persoanelor și grupelor populaționale de a face alegeri sănătoase și de a opta pentru un stil de viață care determină o stare de sănătate bună;

(d) Concluziile Consiliului din 6 decembrie 2007 (4) privind Cartea albă a Comisiei referitoare la o strategie pentru Europa privind problemele de sănătate legate de nutriție, supraponderalitate și obezitate, care stabilește o abordare integrată la nivelul Uniunii Europene care să contribuie la reducerea problemelor de sănătate cauzate de alimentația nesănătoasă, excesul de greutate și obezitate; aceste concluzii ale Consiliului au salutat propunerea cuprinsă în cartea albă adresată statelor membre, de a considera reducerea sării ca primă prioritate în cadrul discuțiilor Grupului la nivel înalt pentru nutriție și activitate fizică (Grupul la nivel înalt) al Comisiei și au invitat statele membre să sprijine activitățile destinate reformulării produselor alimentare pentru a reduce concentrațiile de sare, grăsimi saturate, trans-acizi grași, adaosul de zahăr și densitatea de energie, având în vedere rolul acestor factori în dezvoltarea bolilor cronice, a supraponderalității și a obezității;

(e) Forumul OMS și reuniunea tehnică privind reducerea aportului de sare în rândul populației, care a avut loc la Paris în perioada 5-7 octombrie 2006 (5), în cadrul cărora a fost revizuit raportul dintre consumul excesiv de sare și sănătate și au fost formulate recomandări pentru statele membre și pentru alți actori interesați privind modalitățile de reducere a aportului de sare în rândul populației, fiind urmărit pe termen lung obiectivul de prevenire a bolilor netransmisibile;

(f) avizele științifice ale Autorității Europene pentru Siguranța Alimentară, conform cărora aportul zilnic de sodiu al europenilor (3-5 g sodiu, aproximativ 8-11 g sare) depășește cu mult aportul zilnic recomandat, iar principala sursă de sodiu din alimentație o reprezintă alimentele prelucrate, în proporție de 70-75 % din aportul total (6);

2. CONSIDERĂ

(a) că, potrivit statisticilor europene privind bolile cardiovasculare din 2008 (7), bolile cardiovasculare sunt responsabile pentru aproximativ jumătate din totalul deceselor, și anume 42 % în UE, reprezentând mai mult de 2 milioane de decese, și că, în 2006, costurile totale legate de bolile cardiovasculare în UE s-au ridicat la 192 de miliarde de euro; costurile asistenței medicale au reprezentat aproximativ 57 % din acest total, pierderile de productivitate reprezentând 21 % și îngrijirea informală a persoanelor suferind de boli cardiovasculare 22 %;

(b) că, potrivit estimărilor OMS, hipertensiunea arterială sistolică constituie o cauză a mortalității ca o consecință a bolilor cardiovasculare, fiind la originea a 51 % din atacurile cerebrale și a 45 % dintre decese ca urmare a bolilor cardiovasculare ischemice (8);

(c) că structura demografică în schimbare din UE presupune o viață activă mai lungă, iar deficiențele provocate de hipertensiunea arterială și bolile cardiovasculare au un efect negativ asupra pieței forței de muncă (9);

(d) că există dovezi științifice solide potrivit cărora actualul consum ridicat de sare în Europa reprezintă un factor major de creștere a tensiunii arteriale și, prin urmare, a numărului bolilor cardiovasculare și poate avea și efecte negative directe, în afara efectului său asupra tensiunii arteriale, sporind riscul de atac cerebral, de hipertrofie ventriculară stângă și boli renale (10);

(e) că, în vederea abordării acestei provocări, sunt necesare măsuri tangibile și coordonate precum sensibilizarea cu privire la această problemă și reducerea conținutului de sare din produsele alimentare;

(f) că monitorizarea progreselor pe termen lung este esențială, întrucât rezultatele obținute în ceea ce privește reducerea aportului de sare și a poverii bolilor conexe se vor materializa în timp;

3. EVIDENȚIAZĂ că o abordare globală este necesară pentru a face față acestei provocări, care ar trebui să includă date la nivel național privind consumul actual de sare, acțiuni de sensibilizare, activități privind reformularea în vederea reducerii concentrației de sare din produsele alimentare și un proces de monitorizare și evaluare;

4. SALUTĂ activitățile și progresele realizate în primii doi ani de activitate a Grupului la nivel înalt, care asigură schimburile de informații privind inițiative de politici și elaborarea de acțiuni coordonate;

5. SALUTĂ faptul că un cadru european pe bază de voluntariat privind inițiativele naționale consacrate sării (11) a fost creat pentru a sprijini și consolida planurile de acțiune naționale în vederea punerii în aplicare a recomandărilor emise la nivel național sau de către OMS;

6. SALUTĂ acțiunile privind reformularea adoptate deja de statele membre și sprijinul acordat acestor acțiuni de către producătorii de alimente, vânzătorii cu amănuntul, restaurante și furnizorii de servicii de catering, având în vedere că produsele alimentare prelucrate sunt responsabile pentru aproximativ 70-75 % din aportul total de sare;

7. SPRIJINĂ obiectivul ambițios convenit în cadrul Grupului la nivel înalt privind reducerea concentrației de sare din produsele alimentare;

8. SUBLINIAZĂ că este necesar să se garanteze că abordările naționale privind reducerea sării sunt concepute astfel încât să vizeze toate grupurile socioeconomice ale societății și să includă produse alimentare din toate categoriile de prețuri;

9. EVIDENȚIAZĂ că este necesară luarea în considerare a dimensiunii transnaționale a activităților de reformulare privind sarea și a rolului pe care actualele foruri multilaterale, precum Platforma de acțiune UE în domeniul dietei, activității fizice și sănătății (12), îl pot juca în cadrul acestei abordări;

10. SUBLINIAZĂ rolul important pe care îl are etichetarea produselor alimentare, ca mijloc de furnizare de informații vizibile, clare și ușor de înțeles pentru consumatori, permițându-le acestora să aleagă produse cu un nivel mai scăzut de sare. Cu privire la această chestiune, ia act de faptul că Grupul la nivel înalt a hotărât să folosească termenul „sare” în locul termenului „sodiu”, care este de fapt nutrientul vizat în cadrul inițiativelor, întrucât termenul „sare” este mai ușor de înțeles și reprezintă forma principală sub care sodiul este adăugat în produsele alimentare;

11. SUBLINIAZĂ necesitatea de monitorizare a activităților privind reformularea produselor, sensibilizarea și aportul de sare în rândul populației pentru a permite o evaluare periodică și necesitatea de revizuire a politicilor și acțiunilor, precum și de diseminare a concluziilor unui public larg;

12. SALUTĂ activitatea Rețelei europene de acțiune în domeniul sării, instituită de Regatul Unit în urma apelurilor lansate de OMS privind crearea de rețele de state membre pentru a oferi ocazia unor schimburi de informații și orientări, precum și de expertiză tehnică cu privire la diversele aspecte ale strategiilor de reducere a sării;

13. INVITĂ statele membre să consolideze sau să elaboreze, în cazul în care nu au pus deja în aplicare, politici nutriționale naționale, coordonate și durabile, inclusiv programe de reducere a sării, în vederea reducerii consumului de sare până la atingerea unui nivel adecvat, cum ar fi:

(a) să stabilească scopuri și obiective realiste, în funcție de nivelul aportului de sare în rândul populației la momentul conceperii politicilor și un calendar viabil pentru realizarea acestor scopuri;

(b) să sensibilizeze publicul cu privire la beneficiile pe care le are asupra sănătății consumul unei concentrații adecvate de sare și la acțiunile care pot fi întreprinse pentru a reduce aportul de sare, precum și să încurajeze profesioniștii din domeniul sănătății să ofere informații referitoare la necesitatea reducerii sării în alimentație;

(c) să încurajeze producătorii de produse alimentare și furnizorii să sporească activitățile de reformulare în vederea atingerii celui mai înalt nivel posibil de reducere a conținutului de sare al produselor alimentare și al produselor gata preparate existente pe piață;

(d) să colecteze informații relevante și comparabile privind aportul de sare în rândul populației și concentrațiile de sare din principalele alimente incluse în alimentația populației la nivel național, în vederea monitorizării și evaluării progreselor realizate în materie de politici naționale de reducere a sării;

(e) să ofere sprijin cadrului european privind inițiativele naționale referitoare la reducerea aportului de sare;

14. INVITĂ Comisia:

(a) să își continue abordarea sistematică de soluționare a consumului ridicat de sare la nivel european prin punerea în aplicare a cadrului UE privind reducerea sării, luând în considerare lucrările organizațiilor internaționale relevante, mai ales ale OMS;

(b) să ofere un sprijin ferm continuu în ceea ce privește eforturile statelor membre de a consolida, susține sau elabora inițiative naționale care vizează atingerea unor niveluri adecvate de consum de sare;

(c) să identifice în mod periodic, împreună cu statele membre, concentrațiile de sare cele mai scăzute care pot fi atinse în prezent la nivel european în diversele categorii și subcategorii de produse alimentare care reprezintă în mod curent surse importante de sare în cadrul unei alimentații obișnuite, ca mijloc de identificare a ceea ce este fezabil din punct de vedere tehnic pentru fiecare categorie;

(d) să sprijine activitățile de reformulare a produselor alimentare desfășurate de statele membre și producătorii și furnizorii de produse alimentare, precum și să analizeze și să identifice mecanisme și instrumente care vor încuraja industria alimentară să mențină ritmul progreselor privind reducerea concentrațiilor de sare din produsele alimentare;

(e) să consolideze colaborarea cu actorii interesați în cadrul Platformei de acțiune UE în domeniul dietei, activității fizice și sănătății, în special să promoveze acțiunile de reformulare în vederea reducerii concentrațiilor de sare din produsele alimentare;

(f) să raporteze în mod periodic cu privire la progresele înregistrate în cadrul activităților Comisiei pentru a pune în aplicare cadrul UE privind reducerea sării. Rapoartele privind progresele înregistrate ar trebui să includă rezultatele discuțiilor și reuniunilor desfășurate cu societăți cu activități comerciale transfrontaliere sau cu sectoare/organisme comerciale europene și o evaluare a reacției din partea diverșilor actori interesați care au fost implicați. Rapoartele privind progresele înregistrate ar trebui să includă și o evaluare a impactului activităților UE și a impactului activităților prezentate de fiecare stat membru în parte;

(g) să analizeze situația și acțiunile întreprinse în UE și statele membre ale acesteia și să prezinte concluziile cu privire la acestea în 2012.

(1) JO C 115, 9.5.2008, p. 47.

(2) http://www.europarl.europa.eu/sides/getDoc.do?type=TA&reference=P6-TA-2007-0346&language=EN&ring=B6-2007-0277

(3) http://www.who.int/nmh/publications/9789241597418/en/

(4) 15612/07.

(5) http://www.who.int/dietphysicalactivity/reducingsaltintake_EN.pdf

(6) Avizele științifice ale Grupului pentru produse dietetice, nutriție și alergii, la cererea Comisiei, privind:

(a) limita superioară de risc tolerabil privind cantitatea de sodiu (adoptat la 21 aprilie 2005). http://www.efsa.europa.eu/en/scdocs/doc/nda_opinion_ej209_sodium_v2_en1,5.pdf

(b) revizuirea etichetării valorilor de referință privind elementele nutriționale selectate (adoptat la 13 martie 2009). http://www.efsa.europa.eu/en/scdocs/doc/nda_op_ej1008_labelling_reference_intake_values_en.pdf

(7) Statisticile europene privind bolile cardiovasculare, ediția 2008. Rețeaua Europeană de Cardiologie.

(8) Riscuri la adresa sănătății la nivel global, mortalitate și povara bolilor imputabile riscurilor majore selectate. OMS 2009. http://whqlibdoc.who.int/publications/2009/9789241563871_eng.pdf

(9) Kanavos P, Östergren J, Weber MA et al. High blood pressure and health policy („Hipertensiunea arterială și politica de sănătate”). New York: Ruder Finn, Inc., 2007.

(10) FJ He și GA Mac Gregor. A comprehensive review on salt and health and current experiences of worldwide salt reduction programmes („O analiză cuprinzătoare privind raportul sare-sănătate și actualele experiențe ale programelor privind reducerea sării la nivel global”). Journal of Human Hypertension (2009) 23, 363-384.

(11) http://ec.europa.eu/health/archive/ph_determinants/life_style/nutrition/documents/salt_initiative.pdf

(12) http://ec.europa.eu/health/ph_determinants/life_style/nutrition/platform/platform_en.htm